Priekšlikums PADOMES REGULA, ar ko groza Padomes Regulu (EK) Nr. 866/2004 par režīmu saskaņā ar Pievienošanās akta 10. protokola 2. pantu attiecībā uz precēm, kas izvestas no rajoniem, kuros Kipras Republikas valdībai ir faktiskā kontrole, un ievestas tajos atpakaļ caur rajoniem, kuros Kipras Republikas valdībai nav faktiskās kontroles /* COM/2013/0274 final - 2013/0147 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Ar Regulu Nr. 866/2004 (turpmāk "Zaļās robežlīnijas regula") Padome izveidoja režīmu saskaņā ar 2003. gada Pievienošanās akta 10. protokola 2. pantu, kurā paredzēti īpaši noteikumi attiecībā uz precēm, pakalpojumiem un personām, kas šķērso robežlīniju starp tiem Kipras Republikas rajoniem, kuros Kipras Republikas valdībai nav faktiskās kontroles, un tiem Kipras Republikas rajoniem, kuros Kipras Republikas valdībai ir faktiskā kontrole. Zaļās robežlīnijas regulas I pielikumā ietverts saraksts ar apstiprinātām robežšķērsošanas vietām. Gadu gaitā, pateicoties tam, ka palielinājās apstiprināto robežšķērsošanas vietu skaits, ir reģistrēts aizvien lielāks robežšķērsošanas gadījumu skaits. Pašreizējā grozījuma mērķis ir regulēt preču apriti, kas izvestas no rajoniem, kuros Kipras Republikas valdībai ir faktiskā kontrole, un ievestas tajos atpakaļ caur I pielikumā minētajām robežšķērsošanas vietām pēc tam, kad tās izvestas caur rajoniem, kuros Kipras Republikas valdībai nav faktiskās kontroles. Šā grozījuma mērķis jo īpaši ir dot iespēju lauksaimniekiem no attālā Kato Pyrgos ciema atvest savus produktus uz tirgu Nikosijā daudz īsākā laikposmā nekā pirms Kato Pyrgos-Karavostasi robežšķērsošanas vietas atvēršanas. 2. PRIEKŠLIKUMA JURIDISKIE ASPEKTI Pašreizējā grozījumā ietverti noteikumi, kurus piemēro precēm, kas izvestas no rajoniem, kuros Kipras Republikas valdībai ir faktiskā kontrole, un ievestas tajos atpakaļ pēc tam, kad tās izvestas caur rajoniem, kuros Kipras Republikas valdībai nav faktiskās kontroles. Atbildību par pārbaudēm robežšķērsošanas vietās uzņemas Kipras Republikas iestādes. Šis grozījums reglamentē veidu, kādā šādas pārbaudes jāveic, kādi dokumenti jāuzrāda un laika posmu starp brīdi, kad preces ir izvestas no rajoniem, kurās Kipras Republikas valdībai ir faktiskā kontrole, un brīdi, kad tās tajos atkal ir ievestas. Šīs regulas noteikumi nodrošina cilvēku un dzīvnieku veselības augstu aizsardzības līmeni, aizliedzot dzīvu dzīvnieku pārvietošanu un nosakot prasības dzīvnieku izcelsmes produktu atļautai pārvietošanai. Tajos arī noteikti pasākumi, kādi būtu jāveic Kipras Republikas kompetentajām iestādēm, ja, pamatojoties uz to rīcībā esošo attiecīgo informāciju un ņemot vērā vajadzību nodrošināt cilvēku un dzīvnieku veselības augstu aizsardzības līmeni, tās uzskata, ka iepriekšējā apsvērumā minētais laika posms ir ievērojami pārsniegts. 2013/0147 (NLE) Priekšlikums PADOMES REGULA, ar ko groza Padomes Regulu (EK) Nr. 866/2004 par režīmu saskaņā ar Pievienošanās akta 10. protokola 2. pantu attiecībā uz precēm, kas izvestas no rajoniem, kuros Kipras Republikas valdībai ir faktiskā kontrole, un ievestas tajos atpakaļ caur rajoniem, kuros Kipras Republikas valdībai nav faktiskās kontroles EIROPAS SAVIENĪBAS PADOME, ņemot vērā protokolu Nr. 10 par Kipru Aktam par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem un pielāgojumiem Līgumos, kuri ir Eiropas Savienības dibināšanas pamatā[1], un jo īpaši tā 2. pantu, ņemot vērā Eiropas Komisijas priekšlikumu[2], tā kā: (1) Padomes Regula (EK) Nr. 866/2004[3] paredz īpašus noteikumus par precēm, pakalpojumiem un personām, kuras šķērso robežlīniju starp rajoniem, ko faktiski nekontrolē Kipras Republikas valdība, un tiem rajoniem, ko faktiski kontrolē Kipras Republikas valdība. (2) Padomes Regulas (EK) Nr. 866/2004 I pielikumā ietverts saraksts ar apstiprinātajām robežšķērsošanas vietām starp rajoniem, ko faktiski nekontrolē Kipras Republikas valdība, un tiem rajoniem, ko faktiski kontrolē Kipras Republikas valdība. Gadu gaitā palielinājās apstiprināto robežšķērsošanas vietu skaits, līdz ar to pieauga robežšķērsošanas gadījumu skaits. (3) Lai atvieglotu pilsoņu dzīvi, kas dzīvo Kipras attālos rajonos, ir jāregulē to preču aprite, kas izvestas no rajoniem, kuros Kipras Republikas valdībai ir faktiskā kontrole, un ievestas tajos atpakaļ caur robežšķērsošanas vietām, kas minētas Regulas (EK) Nr. 866/2004 I pielikumā, pēc tam, kad tās izvestas caur rajoniem, kuros Kipras Republikas valdībai nav faktiskas kontroles. (4) Lai nodrošinātu, ka pārvestās preces ir Savienības izcelsmes preces, ka preces, kas ievestas atpakaļ rajonos, kuros Kipras Republikas valdībai ir faktiskā kontrole, tika no šiem rajoniem izvestas, un ka ir saglabāts cilvēku un dzīvnieku veselības augsts aizsardzības līmenis, tiktāl, ciktāl par pārbaudēm ir atbildīgas Kipras Republikas kompetentās iestādes, ir jāregulē veids, kādā šādas pārbaudes jāveic, kādi dokumenti jāuzrāda un laika posms starp brīdi, kad preces ir izvestas no rajoniem, kurās Kipras Republikas valdībai ir faktiskā kontrole, un brīdi, kad tās tajos atkal ir ievestas. (5) Ir jāparedz stingri kritēriji preču apritei, kas noteikti šajā regulā, lai nodrošinātu cilvēku un dzīvnieku veselības augstu aizsardzības līmeni. Šajā nolūkā jo īpaši būtu jāaizliedz dzīvu dzīvnieku pārvietošana un dzīvnieku izcelsmes produktu apritei būtu jāpiemēro precīzi noteikumi, tostarp prasība par to, lai pārvietošana caur rajoniem, attiecībā uz kuriem piemēro zināmu elastības pakāpi, būtu ierobežota laika posmā, kas vajadzīgs, lai veiktu attiecīgo transportēšanas attālumu. (6) Tāpēc būtu attiecīgi jāgroza Regula (EK) Nr. 866/2004, IR PIEŅĒMUSI ŠO REGULU. 1. pants Regulu (EK) Nr. 866/2004 groza šādi: (1) Regulas III sadaļā iekļauj šādu 5.a pantu: "5.a pants Režīms, ko piemēro precēm, kas izvestas no rajoniem, kuros Kipras Republikas valdībai ir faktiskā kontrole, un ievestas tajos atpakaļ pēc tam, kad tās izvestas caur rajoniem, kuros Kipras Republikas valdībai nav faktiskās kontroles. (1) Neskarot 4., 4.a un 6. pantu, Savienības preces var izvest no rajoniem kuros Kipras Republikas valdībai ir faktiskā kontrole, un ievestas tajos atpakaļ pēc tam, kad tās ir izvestas caur rajoniem, kuros Kipras Republikas valdībai nav faktiskas kontroles, ja ir ievērotas šādas prasības: (a) persona, kas pārvadā šādas preces, robežšķērsošanas vietā, caur kuru preces ir izvestas no rajoniem, kuros Kipras Republikas valdībai ir faktiskā kontrole, Kipras Republikas kompetentajām iestādēm uzrāda attiecīgu dokumentāciju, lai noteiktu, ka tās ir Savienības preces. Šādā dokumentācijā ietilpst rēķins, pārvadājuma dokuments vai līdzvērtīgs dokuments. Ja šādu dokumentāciju nav iespējams uzrādīt, jo preču ražotājs ir tā pati persona, kas veic pārvadājumu, Kipras Republikas kompetentajām iestādēm uzrāda deklarāciju, ka konkrētās preces ir Savienības preces; (b) izņemot gadījumus, kad preces ir paredzētas personiskai lietošanai, to dokumentācijā norāda vismaz nosūtītāja pilnu vārdu un adresi, vai deklarētāja pilnu vārdu un adresi, ja nosūtītājs un deklarētājs nav viena un tā pati persona, iepakojumu skaitu un veidu, zīmes un numurus, preču aprakstu, bruto svaru kilogramos un, attiecīgā gadījumā, konteineru skaitu; (c) persona, kas pārvadā šādas preces, norāda robežšķērsošanas vietu, caur kuru ir plānots preces ievest atpakaļ rajonos, kuros Kipras Republikas valdībai ir faktiskā kontrole, un par to informē Kipras Republikas kompetentās iestādes robežšķērsošanas vietā, kurā preces tiek izvestas no rajoniem, kuros Kipras Republikas valdībai ir faktiskā kontrole; (d) ja Kipras Republikas kompetentās iestādes uzskata par vajadzīgu, sūtījumus vai transporta līdzekļus aizplombē robežšķērsošanas vietā, caur kuru preces tiek izvestas no rajoniem, kuros Kipras Republikas valdībai ir faktiskā kontrole; (e) ja preces tiek ievestas atpakaļ rajonos, kuros Kipras Republikas valdībai ir faktiskā kontrole, pēc tam, kad tās ir izvestas caur rajoniem, kuros Kipras Republikas valdībai nav faktiskās kontroles, persona, kas pārvadā šādas preces, robežšķērsošanas vietā, caur kuru preces tiek ievestas atpakaļ rajonos, kuros Kipras Republikas valdībai ir faktiskā kontrole, Kipras Republikas kompetentajām iestādēm uzrāda to pašu dokumentāciju, kas tika izmantota robežšķērsošanas vietā, caur kuru attiecīgās preces tika izvestas no rajoniem, kuros Kipras Republikas valdībai ir faktiskā kontrole; (f) preces izved un ieved atpakaļ rajonos, kuros Kipras Republikas valdībai ir faktiskā kontrole, I pielikumā minētajās robežšķērsošanas vietās un samērīgā laikposmā, ko noteikušas Kipras Republikas kompetentās iestādes, ņemot vērā transportēšanas kopējo pieņemamo laiku un kopējo transportēšanas attālumu; (g) Kipras Republikas kompetentās iestādes pārbauda dokumentāciju un, vajadzības gadījumā, preces un to zīmogus, lai noteiktu, vai preces, kas tiek ievestas atpakaļ rajonos, kuros Kipras Republikas valdībai ir faktiskā kontrole, atbilst dokumentācijai, kas tika izmantota robežšķērsošanas vietā, caur kuru preces tika izvestas no rajoniem, kuros Kipras Republikas valdībai ir faktiskā kontrole, un vai tika ievērotas f) apakšpunktā noteiktās prasības; (h) ja nav izpildītas a) līdz g) apakšpunktā noteiktās prasības, preces neļauj ievest atpakaļ rajonos, kuros Kipras Republikas valdībai ir faktiskā kontrole, ja vien nav veikts iesaistītā riska novērtējums un, pamatojoties uz šo novērtējumu, nav pieņemti efektīvi, samērīgi un mērķtiecīgi pasākumi. Kipras Republikas muitas iestādes minētās preces konfiscē. (2) Saskaņā ar 4. panta 9. punktu ir aizliegts nogādāt atpakaļ dzīvus dzīvniekus, uz kuriem attiecas Savienības veterinārās prasības. (3) Dzīvnieku izcelsmes produktu sūtījumus, uz kuriem attiecas Savienības veterinārās prasības, var izvest no rajoniem, kuros Kipras Republikas valdībai ir faktiskā kontrole, un ievest tajos atpakaļ pēc tam, kad tie izvesti caur rajoniem, kuros Kipras Republikas valdībai nav faktiskās kontroles. Kipras Republikas kompetentās iestādes nodrošina, ka dzīvnieku izcelsmes produktu sūtījumus neļauj nogādāt atpakaļ rajonos, kuros Kipras Republikas valdībai ir faktiskā kontrole, ja transportēšanas kopējais laiks ievērojami pārsniedz kopējo pieņemamo transportēšanas laiku, ņemot vērā transportēšanas kopējo attālumu, ja vien kompetentā veterinārā iestāde nav veikusi dzīvnieku un sabiedriskās veselības risku novērtējumu un, balstoties uz minēto novērtējumu, nav pieņēmusi efektīvus, samērīgus un mērķtiecīgus pasākumus. Kipras Republika regulāri un pēc vajadzības informē Komisiju par jebkuriem šā punkta noteikumu pārkāpumiem un pasākumiem, kas veikti, lai tos novērstu. (4) Precēm, kas minētas 1. līdz 3. punktā, nepiemēro turpmākas muitas formalitātes. Kipras Republikas kompetentās muitas iestādes var tomēr veikt efektīvu riska analīzi un muitas drošības pārbaudes saskaņā ar piemērojamajiem tiesību aktiem, pamatojoties uz dokumentāciju par transportējamām precēm. I pielikumā norādītās robežšķērsošanas vietas pilnībā aprīko, nodrošina ar darbiniekiem un visādi citādi sagatavo, lai tiktu izpildīti 1. līdz 3. punktā minētie noteikumi." (2) Regulas 11. panta 2. punktu aizstāj ar šādu punktu: "2. Komisija uzrauga šīs regulas 4. un 5.a panta piemērošanu un tirdzniecības modeļus starp rajoniem, kuros Kipras Republikas valdībai ir faktiskā kontrole, un rajoniem, kuros tai nav faktiskās kontroles, tostarp tirdzniecības apjomu, tirdzniecības vērtību un tirgotos produktus. Kipras Republika šajā nolūkā katru mēnesi apkopo datus un tos paziņo Komisijai." 2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs [1] OV L 236, 23.9.2003., 955. lpp. [2] COM(2013) … [3] OV L 161, 30.4.2004., 128. lpp.